L’Any de la Sang encapçala l’oferta turística de Llíria per al 2019
21 de Gener de 2019

La commemoració de l’“Any de la Sang: centenari d’un monument” encapçala l’oferta turística de Llíria per al 2019, en un any en què el municipi ha dissenyat una extensa programació turística, amb l’objectiu d’impulsar el turisme mitjançant la riquesa patrimonial i la creativitat musical.

Esta oferta, que es presentarà a la Fira Internacional de Turisme de Madrid entre el 23 i 27 de gener i dins del paraigua del Patronat Provincial ‘València Turisme’, l'han donada a conéixer el regidor de Turisme, Paco García, i el tècnic de Turisme Llíria, Vicent Sesé, en un acte que s'ha celebrat esta vesprada a la Tourist-Info de Llíria.

Segons l’edil de Turisme, “s’ha realitzat una important aposta per situar a Llíria com un dels màxims referents turístics i culturals de la Comunitat Valenciana, utilitzant dos dels elements clau de la nostra ciutat: la música i el patrimoni”.

Estos dos elements vertebren el programa de l’Any de la Sang, que es presentarà el pròxim 23 de gener a les 13.00 hores a la sala de premsa del pavelló de la Comunitat Valenciana a Fitur. “La programació estarà conformada per tota una sèrie de festivals, visites, conferències i altres activitats que busquen reivindicar el valor artístic i històric de l’església de la Sang, declarada Monument Nacional el 1919, ara fa cent anys”, ha explicat Paco García.

Este temple del segle XIII és un dels millors exemples de l'arquitectura de reconquesta, y guarda en el seu interior una grata sorpresa per als visitants, un impressionant teginat goticomudèjar.

En addició, la música tindrà també un paper destacat dintre d’esta efemèride, amb la celebració d’“El Desenllaç 2019: I Festival de Música Antiga de Llíria”, que es presentarà el 25 de gener, a les 13.00 hores, al pavelló número 3 de Fitur, que està dedicat als festivals.

Este esdeveniment musical permetrà que els assistents es deixen embriagar per la música medieval de diferents estils (cristiana, andalusí o sefardita) i, a més, pretén convertir Llíria en un centre d’investigació, recreació de instruments i recuperació de la música medieval, que es troba en auge a tota Europa.

Candidatura a Ciutat Creativa de la UNESCO

Per altra banda, la música és l’eix vertebrador de l’aposta més internacional: la candidatura de Llíria a Ciutat Creativa de la UNESCO en la categoria de música, que busca generar economia al voltant d’este camp artístic.

El projecte es presentarà a la plaça central del pavelló de la Comunitat Valenciana el 25 de gener a les 11.00 hores. Amb esta candidatura, “Llíria entra en un nou marc de relacions i col·laboracions que pretén exportar el talent i coneixement musical de la cultura edetana i dels seus professionals arreu del món, creant espais de cooperació, intercanvis i creativitat entre els diferents pobles i cultures” ha explicat l’edil edetà.

Rèplica dels “12 Treballs d’Hèrcules”

Per últim, Llíria potenciarà les restes monumentals de l’època romana, amb l’elaboració d’una rèplica exacta del mosaic dels “12 Treballs d’Hèrcules”, tessel·la a tessel·la, que es convertirà en nou atractiu turístic per a la ciutat.

El procés de construcció d'este mosaic, que està realitzant l'escultor Rodolfo Navarro seguint els mètodes de treball de l'antiga Roma, i qui també ha estat present en l'acte, s’exposarà a la sala de premsa A del pavelló de la Comunitat Valenciana de Fitur, el pròxim 24 de gener a partir de les 10.30 hores.